Prosjektgruppen Team Urbis med forslaget «Adapt» går seirende ut i kampen om å få tegne det nye regjeringskvartalet.

Det ble klart da Statsbygg-direktør Harald Nikolaisen i formiddag kunngjorde vinneren av arkitektkonkurransen på en pressekonferanse i Oslo.

Hadde tapertalen klar

Umiddelbart etter kunngjøringen brøt jubelen løs hos Team Urbis, som nå kan gå i gang med arbeidet med å realisere vinnerforslaget.

– Jeg var veldig forberedt både på å vinne og tape. Jeg hadde en tapertale og en vinnertale klar her, sier en lettet teamleder Gudmund Stokke til NRK kort tid etter at avgjørelsen ble kunngjort.

Champagneflaskene forble uåpnet hos arkitektteamet G8+, den andre finalisten som sto igjen etter at juryen i juni valgte ut to av sju forslag til å gå videre i konkurransen.

– Jeg er selvfølgelig skuffa over at vi ikke ble valgt, men dette prosjektet fortjener at det beste forslaget vinner, sier Geir Haaversen i G8+-teamet.

Lang prosess

Veien frem mot et nytt regjeringskvartal i Oslo har vært lang.

I 2014 ba Statsbygg, som har ansvaret for utbyggingen, en innledende runde der de inviterte seks grupper av arkitekter til å skissere utformingen av kvartalet.

Året etter leverte arkitektene seks ulike forslag, som igjen dannet utgangspunktet for reguleringsplanen Statsbygg la frem høsten 2015.

I mai i år leverte sju ulike prosjektgrupper sine forslag til hvordan de så for seg fremtidas regjeringskvartal. Prosjektgruppene var satt sammen av arkitekter og ingeniører, og leverte sine forslag anonymt.

I juni valgte juryen ut de to forslagene «Lysning» og «Adapt» til å gå videre i konkurransen. Samtidig ble det kjent hvilke arkitekter som sto bak de ulike forslagene. Og i dag ble det altså kjent hvem som gikk seirende ut til slutt.

Det er fortsatt lenge igjen til grunnsteinen legges på Hammersborg i Oslo. Stortinget skal behandle byggestart og kostnadsramme først i 2019, mens byggearbeidet etter planen skal begynne i 2020.